《送郑丈媚孚先改秩用广西诸公韵》
宋代·陈宓

间关万里游岭海，谁知丈夫志有在。
古贤足迹满四方，岂但青编勤摭采。
胸多闻见益崔嵬，节历险夷终不改。
山川辉润认珠玉，草木芬芳瀼兰茝。
如何识者尚尔稀，呈露炎方越三载。
西风稳送朝天行，高怀皎皎秋俱清。
有亲鹤发要荣养，伉俪不必多为情。
翱翔一鹗横空翼，喧啾百鸟息飞鸣。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。